ธุรกิจโคลนนิ่งสัตว์เลี้ยง กำลังเกิดขึ้น
ถ้าสัตว์เลี้ยงของเราสามารถกลับมามีชีวิตได้อีกครั้ง เราจะรู้สึกยินดีกับเรื่องนี้หรือไม่? แม้ว่าสิ่งที่ได้กลับมาจะเป็นเพียงแค่รูปร่างเท่านั้น..  คงปฏิเสธไม่ได้เลยว่า สัตว์เลี้ยงโดยเฉพาะสุนัขและแมว ได้กลายเป็นส่วนหนึ่งในหลายๆ ครอบครัว  แต่อายุของสัตว์เลี้ยงนั้นกลับไม่ยืนยาวเหมือนกับมนุษย์ เจ้าของสัตว์เลี้ยงจึงต้องพบกับความโศกเศร้าในการสูญเสียอยู่บ่อยครั้ง  เรื่องนี้จึงได้กลายเป็นแนวคิดของการกำเนิดธุรกิจโคลนนิ่งสัตว์เลี้ยง
6 ม.ค. 2562

ธุรกิจโคลนนิ่งสัตว์เลี้ยง กำลังเกิดขึ้น / โดย ลงทุนแมน
ถ้าสัตว์เลี้ยงของเราสามารถกลับมามีชีวิตได้อีกครั้ง
เราจะรู้สึกยินดีกับเรื่องนี้หรือไม่?
แม้ว่าสิ่งที่ได้กลับมาจะเป็นเพียงแค่รูปร่างเท่านั้น..
คงปฏิเสธไม่ได้เลยว่า สัตว์เลี้ยงโดยเฉพาะสุนัขและแมว
ได้กลายเป็นส่วนหนึ่งในหลายๆ ครอบครัว
แต่อายุของสัตว์เลี้ยงนั้นกลับไม่ยืนยาวเหมือนกับมนุษย์
เจ้าของสัตว์เลี้ยงจึงต้องพบกับความโศกเศร้าในการสูญเสียอยู่บ่อยครั้ง
เรื่องนี้จึงได้กลายเป็นแนวคิดของการกำเนิดธุรกิจโคลนนิ่งสัตว์เลี้ยง
เมื่อพูดถึงการโคลนนิ่ง เราอาจจะนึกว่าเป็นเรื่องที่พึ่งเกิดขึ้นไม่นานมานี้
แต่จริงๆ แล้ว การโคลนนิ่งได้เกิดขึ้นมานานกว่า 20 ปีแล้ว
ในปี 1996 แกะโคลนนิ่งตัวแรกของโลกที่มีชื่อว่า ดอลลี ได้ถือกำเนิดขึ้น
แต่น่าเสียดายว่า ดอลลี กลับมีอายุขัยเพียงแค่ครึ่งเดียวของแกะทั่วไป
อีก 4 ปีต่อมา บริษัท Genetic Savings & Clone ซึ่งประกอบธุรกิจโคลนนิ่งสัตว์เลี้ยงได้เปิดตัวขึ้นเป็นครั้งแรกจากแรงผลักดันหลังจากการสูญเสียสุนัขซึ่งเป็นที่ชื่นชอบของคนในครอบครัวไป
Genetic Savings & Clone ได้รับเงินทุนจนสามารถผลิตแมวโคลนนิ่งออกมาได้สำเร็จและเริ่มเปิดตัวธุรกิจโคลนนิ่งสัตว์เลี้ยงสู่สาธารณะเป็นครั้งแรก
โดยคิดราคาอยู่ที่ประมาณ 50,000 ดอลลาร์สหรัฐหรือคิดเป็นเงินไทยอยู่ที่ 1.6 ล้านบาทต่อการโคลนนิ่งสัตว์เลี้ยงหนึ่งตัว
ถ้าคิดว่าแพงแล้ว แต่ค่าใช้จ่ายในการโคลนนิ่งกลับแพงกว่า
ค่าใช้จ่ายที่ใช้ในการผลิต รวมทั้งเทคโนโลยีและเครื่องมือที่ใช้มีราคาสูงกว่ารายได้
บริษัท Genetic Savings & Clone จึงต้องประกาศปิดตัวลงหลังจากที่เปิดมาได้เพียงแค่ 6 ปีเท่านั้น
อย่างไรก็ตามบริษัท VIAGEN ซึ่งเป็นพาร์ตเนอร์ที่คอยเก็บเนื้อเยื่อสำหรับการโคลนนิ่งให้กับบริษัทได้ดึงตัวนักวิทยาศาตร์ที่อยู่ภายใต้ Genetic Savings & Clone ไว้กับตัวเอง พร้อมกับการก้าวเข้าสู่ธุรกิจของการโคลนนิ่งในเวลาต่อมา
และในช่วงเวลาเดียวกัน ทางฝั่งเอเชียก็มีสถาบันวิจัยที่มีชื่อว่า Sooam ของเกาหลีซึ่งทำธุรกิจที่เกี่ยวข้องกับการโคลนนิ่งสัตว์เลี้ยงเกิดขึ้นเช่นกัน
สถาบันวิจัย Sooam เป็นใคร?
ในปี 2004 คุณ Hwang Woo-suk ศาตราจารย์ด้านการวิจัยเกี่ยวกับสัตว์และเทคโนโลยีชีวภาพของมหาวิทยาลัยโซลได้ทำการโคลนนิ่งสุนัขตัวแรกของโลกที่มีชื่อว่า Snuppy ขึ้นมาได้สำเร็จ ซึ่งได้สร้างชื่อเสียงให้กับมหาวิทยาลัยเป็นอย่างมาก
แต่ผ่านไปอีก 2 ปี ชื่อเสียงที่เขาสร้างไว้ก็ถูกลบหายไปจนหมด
คุณ Hwang Woo-suk ถูกไล่ออกจากมหาวิทยาลัยและเกือบได้รับโทษจำคุก เนื่องจากพบว่ามีการแอบลักลอบการโคลนตัวอ่อนของมนุษย์ด้วยการใช้เงินซื้อเซลล์ไข่มาทดลองแบบผิดกฎหมาย
อย่างไรก็ตามคุณ Hwang Woo-suk ก็ยังไม่ได้ล้มเลิกที่จะทำงานวิจัยเกี่ยวกับการโคลนนิ่ง
และกลายมาเป็นจุดเริ่มต้นของการก่อตั้งสถาบันวิจัยที่ชื่อว่า Sooam
จุดประสงค์หลักของการก่อตั้งในครั้งนี้ แรกเริ่มเพื่อที่ทดลองเกี่ยวกับการโคลนนิ่งหมูและวัว
แต่พอเวลาผ่านไปได้ไม่นาน เขาก็ได้รับการติดต่อจากเศรษฐีพันล้านเพื่อให้โคลนนิ่งสุนัขที่ตายไปเมื่อไม่กี่ปีก่อน
คุณ Hwang Woo-suk จึงได้กลับมาทำการโคลนนิ่งสุนัขอีกครั้ง พร้อมกับการเปิดธุรกิจเกี่ยวกับการโคลนนิ่งสุนัขในศูนย์วิจัยของเขา
ในขณะนี้จึงมี 2 บริษัทเท่านั้นที่ประกาศตัวเป็นผู้ให้บริการในการโคลนนิ่งสัตว์เลี้ยงซึ่งก็คือบริษัท VIAGEN ของสหรัฐอเมริกา และสถาบันวิจัย Sooam ของเกาหลีใต้
ส่วนในเรื่องค่าใช้จ่ายในการโคลนนิ่งสัตว์เลี้ยงก็ยังคงไม่ได้แตกต่างจากเมื่อครั้งอดีต
การโคลนนิ่งแมวจะอยู่ที่ 25,000 ดอลลาร์สหรัฐ หรือประมาณ 8 แสนบาท
ส่วนสุนัขจะมีราคาอยู่ที่ 50,000 ดอลลาร์สหรัฐ หรือประมาณ 1.6 ล้านบาท
สุดท้ายแล้ว เรื่องของราคา อาจจะไม่ใช่ประเด็นสำคัญของธุรกิจโคลนนิ่งสัตว์เลี้ยง
ที่น่าสนใจคงจะเป็นสิ่งที่เราได้รับจากการโคลนนิ่ง
สัตว์เลี้ยงที่ได้จากการโคลนนิ่ง จะยังเป็นตัวเดียวกับที่เราเคยรู้จักอยู่หรือไม่?
แน่นอนว่าเราจะได้รับสัตว์เลี้ยงที่หน้าตาเหมือนเดิม
แต่ในส่วนของ นิสัย และ ความทรงจำ จะไม่หลงเหลืออยู่เลย..
----------------------
ดู สัตว์เลี้ยง ที่รวยสุดในโลก ที่นี่ 
ติดตามเรื่องสัตว์เลี้ยงอื่นๆ ได้ที่เพจลงทุนแมน ในแอปพลิเคชัน blockdit โหลดฟรีที่ 
----------------------
References
-
-
-
-